Po državi je pripravljenih 16 vstopnih točk za testiranje na novi koronavirus. Foto: BoBo

Potem ko je bilo v Sloveniji v petek z novim koronavirusom okuženih osem ljudi, se je danes število povzpelo na 12.

Šabeder je v soboto popoldne izdal uredbo, ki določa, da se od danes od 19. ure prepove zbiranje ljudi na javnih prireditvah v javnih prostorih zaprtega tipa, kjer se lahko zbere več kot 500 ljudi. Prepoved velja, dokler ne preneha nevarnost širjenja bolezni, ki jo povzroča novi koronavirus, piše v uredbi, objavljeni v Uradnem listu.

"Priporočamo, da zaradi povečanega epidemiološkega tveganja organizatorji razmislijo tudi o smiselnosti prireditev z manjšim številom ljudi," so zapisali na spletni strani vlade Republike Slovenije.

V prihodnjih tednih bodo v Sloveniji potekale priprave na tekme alpskih smučarjev v svetovnem pokalu v Kranjski Gori (14. in 15. marca) ter svetovno prvenstvo v poletih v Planici (19., 21. in 22. marca). Usoda izvedbe obeh tekmovanj za zdaj še ni znana.

Ta konec tedna naj bi bilo po državi 60 večjih prireditev in zaradi prepovedi se že vrstijo odpovedi, med drugim je bil odpovedan tudi koncert Andree Bocellija v Ljubljani.

Ko gre za kinopredstave, maturantske plese in druge prireditve, kjer je manj ljudi kot 500, je minister Šabeder na POP TV-ju pozval organizatorje, naj ocenijo, ali je treba prireditev nujno izvesti. Če ni nujno, naj razmislijo o odpovedi. Ob tem se zaveda, da nastaja gospodarska in finančna škoda, "a ta trenutek je najpomembnejše zdravje prebivalcev", je dejal in zatrdil, da odločitev enotno podpira stroka. Pokazal je na več podpisov infektologov, po njegovih besedah pa razmere razume tudi minister za gospodarstvo Zdravko Počivalšek.

Ministrstvo za kulturo je odgovorne v javnih zavodih že pozvalo, naj sledijo trenutnim priporočilom NIJZ ter ministrstev za zdravje in za zunanje zadeve ter svoje dejavnosti izvajajo v skladu z napotki.

NIJZ je zaradi širjenja koronavirusa predlagal sklic sveta za nacionalno varnost, da se vsi resorji dodatno seznanijo s trenutnim stanjem in večjimi ukrepi, ki jih bo morala Slovenija izvesti v prihodnosti. Premier, ki opravlja tekoče posle, Marjan Šarec je na Twitterju že napovedal, da ga bo sklical za ponedeljek, in sicer v razširjeni sestavi.

Število primerov okužb z novim koronavirusom narašča

V soboto štirje novi primeri

Med štirimi novoodkritimi primeri je slovenski državljan, ki je potoval po Italiji dva tedna in bil tudi v Benetkah. Drugi primer je oseba, ki je bila v tesnem stiku z okuženim zdravnikom iz Metlike, tretji primer je slovenski državljan, ki je pripotoval iz Avstrije, kjer je tudi zbolel, četrti pa je moški, ki je potoval z družino prek Italije pripotoval iz Španije, je na novinarski konferenci ministrstva za zdravje pojasnila direktorica Nacionalnega inštituta za javno zdravje (NIJZ) Nina Pirnat.

Dva novoodkrita primera sta iz Maribora in Ljubljane. Vsi do zdaj odkriti primeri obolelih so nameščeni v UKC-ju Ljubljana in UKC-ju Maribor. Do zdaj je bilo skupno testiranih 785 ljudi.

Pirnatova je povedala, da epidemiologi delajo noč in dan, tokrat pa so se intenzivno posvetili preiskavi primera zdravnika zdravstvenega doma iz Metlike. Ob tem so preverili šest zdravstvenih delavcev z bolezenskimi znaki, vendar so bili testi negativni. To pomeni, ne glede na to, da je bil zdravnik z njimi v testnem stiku, da ni znakov, da bi prišlo do prenosa virusa. Sicer pa so pri omenjenem primeru preverili kar 300 ljudi, s katerimi je bil v stiku, in jim dali navodila za konkretne ukrepe v skladu s protokolom.

Novinarska konferenca ministrstva za zdravje

Omejitve za Metliko

Zaradi visoke stopnje tveganja bodo posebne omejitve izdali za Metliko z okolico, kjer je imel okuženi zdravnik veliko stikov z ljudmi, zato pa so že zaprli dom za starejše in zdravstveni dom. Nujno pomoč bosta začasno zagotavljala zdravstvena domova Črnomelj in Novo mesto. Prebivalcem okolice Metlike priporočajo, da se med seboj ne družijo, na primer na zasebnih praznovanjih, kot so rojstni dnevi, in se raje držijo bolj zase.

Metliški župan Darko Zevnik je za POP TV povedal, da so sami že prej odpovedali vse prireditve, napovedane za ta konec tedna. "Če ni nuje po obiskih, svetujem ljudem, da ostanejo doma," je dodal. Napovedal je še, da se bodo z morebitnimi dodatnimi ukrepi prilagajali sproti.

Testi šestih zdravstvenih delavcev, ki so bili v stiku z okuženim zdravnikom, so bili po besedah Pirnatove na testiranju za okužbo z novim koronavirusom negativni.

"Ne glede na to, da je bil zdravnik z njimi v dokaj tesnem stiku, za zdaj ni znakov, da bi prišlo do prenosa," je pojasnila. Dodala je, da po zdravstvenih ustanovah krožijo tudi številni drugi povzročitelji bolezni, ki povzročijo boleznih dihal. Zato je vse zdravstvene delavce z znaki okužbe zgornjih dihal pozvala, naj ne hodijo v službo oz. naj se v primeru pojava simptomov na delovnem mestu takoj ustrezno zaščitijo.

Strogi ukrepi v Metliki

V domu za ostarele v Metliki so za zdaj testirali samo medicinsko sestro, ki je bila v neposrednem stiku z okuženim zdravnikom, njen izvid še ni znan, je za MMC pojasnila direktorica doma za starejše v Metliki Ivica Lozar. "Medicinska sestra, ki je bila testirana, je zdaj v domači izolaciji."

Na vprašanje, ali so testirali tudi oskrbovance v domu, je odgovorila nikalno. "Za druge smo apelirali za NIJZ, da naj naredijo brise vsem zaposlenim in oskrbovancem, predvsem tistim, s katerimi je bil zdravnik v stiku. Odločili so se, da je to za zdaj prenaporno za te ljudi. Testov na terenu ne izvajajo," je pojasnila.

V domu, ki so ga včeraj popolnoma zaprli, so takoj uvedli vse možne preventivne ukrepe. "Oskrbovanci so v svojih sobah in izolirani. Dogovorili smo se, da jih opazujemo, če opazimo kakršen koli znak na sum okužbe, sporočimo in jih z reševalnim vozilom odpeljemo v Novo mesto, kjer imajo prednost pri obravnavi." Kot je še povedala, za zdaj nima nihče znakov, ki bi kazali na sum okužbe. Zaradi nastalih razmer se je močno povečala zaskrbljenost in potreba po psihosocialni pomoči zaposlenim in oskrbovancem, zato so njihova prizadevanja usmerjena tudi v zagotovitev potrebne pomoči.

Zdravnik naj bi bil po navedbah Dela v neposrednem stiku z 12 stanovalci doma za starejše, s šestimi v enoti na Mestnem trgu in šestimi v enoti za demenco, s preostalim osebjem se je srečal na hodniku oz. v sobi.

Ukrepi v domu

"Stanovalci se zadržujejo v sobah, kjer se tudi prehranjujejo. Skupna druženja so prepovedana. Sobe večkrat dnevno prezračujemo in razkužujemo. Vsi so seznanjeni z nastalo situacijo in razumejo sprejete ukrepe. Naloga stanovalcev in zaposlenih je, da se opazujejo in takoj sporočijo pristojnim, če opazijo zdravstvene spremembe," so zjutraj zapisali na spletni strani metliškega doma, ki so ga že včeraj popolnoma zaprli. V enoti doma na Mestnem trgu je 112 stanovalcev, v enoti za demenco pa še 60.

Pred tem je za MMC direktorica ZD Metlika Duška Vukšinič povedala, da so ves čas v stiku s pristojnimi in vodstvom doma za starejše. Kot je povedala v petek, je bil zdravnik v stiku s 56 zaposlenimi v zdravstvenem domu, ki so ga že včeraj celotnega razkužili.

Občani naj za nujne primere pokličejo na telefonsko številko 112. Vstopna točka, kjer poteka testiranje, je za jugovzhodno regijo Splošna bolnišnica Novo mesto.

Ministrstvo za izobraževanje (MIZŠ) je sporočilo, da za zdaj ni potrebe po zapiranju vzgojno-izobraževalnih ustanov. Na MIZŠ pa se zavedajo, da se razmere spreminjajo iz ure v uro.

Minister Šabeder je za POP TV navedel, da so razredi vendarle manjši. Danes sta se pogovarjala tudi z ministrom za izobraževanje Jernejem Pikalom, ki je potrdil, da situacija trenutno ni takšna, da bi terjala zaprtje šol, "a počakajmo do ponedeljka".

Posebni ukrepi tudi za novomeško bolnišnico

V Splošni bolnišnici Novo mesto so, potem ko se je s koronavirusom okužil zdravnik iz Zdravstvenega doma Metlika, uvedli stroge ukrepe. Prepovedali so obiske in uvedli strog režim za bolnike. Strokovni direktor novomeške bolnišnice Milivoj Piletič je pojasnil, da je bolnišnica pripravila poseben koridor, po katerem bolnike, ki na vratih pozvonijo, usmerijo na mesto, kjer jim bodo odvzeli bris. "Vzamemo jim bris, če so neprizadeti, gredo v samoizolacijo domov, če pa so bolni, jih zadržimo v teh prostorih, dokler ne dobimo rezultata brisa. V primeru negativnega brisa jih hospitaliziramo v naši bolnišnici, v primeru pozitivnega brisa pa jih prepeljemo na infekcijsko kliniko v Ljubljano," je še dejal Piletič.

Za jugovzhodno regijo je vstopna točka, kjer poteka testiranje, Splošna bolnišnica Novo mesto. Foto: BoBo

Med osmimi primeri trije zaposleni v zdravstvu

Med prvimi osmimi potrjenimi primeri trije delajo v zdravstvu. Kot je znano, imata novi koronavirus tudi dva zaposlena v UKC-ju Maribor. To sta farmakolog in zdravnica, ki sta bila pred kratkim na smučarskih počitnicah v Italiji. Zvonko Baklan iz UKC-ja Maribor je v Odmevih dejal, da so v petek opravili več kot 100 testov ljudi, pri katerih je ocenjeno povečano tveganje za okužbo.

Minister za zdravje Aleš Šabeder je vse zdravniške organizacije in zdravnike pozval, naj najprej poskrbijo za svojo varnost in preventivo, šele nato za zdravje bolnikov. "Primeri, ki so se nam zgodili, se ne smejo ponoviti," je opozoril.

Še vedno velja, da morajo tisti, ki sumijo, da so okuženi, najprej poklicati svojega zdravnika. Testiranja izvajajo na 16 vstopnih točkah, pristojni prosijo za potrpljenje, saj se je število testiranj zelo povečalo. Te vstopne točke delajo 24 ur na dan.

Po besedah strokovnjakov oseba, dokler test ne potrdi okužbe, ni kužna. "V glavnini primerov ni možno širjenje okužbe, dokler nimamo klinične slike. Se pravi, ko zbolimo, imamo večjo količino virusa in takrat tudi kašljamo, kihamo, kar omogoča širjenje virusa. Dokler smo v fazi inkubacije, torej od stika z nalezljivo boleznijo do pojava klinične slike, pa virusa načeloma ne širimo," je v Odmevih dejala Mateja Logar s klinike za infekcijske bolezni in vročinska stanja. Poudarila je, da razkužila hitro uničijo novi koronavirus, kar onemogoča njegovo širjenje prek predmetov.

Ukrepi proti širjenju novega koronavirusa

Zaradi nevarnosti širjenja so prepovedani obiski v bolnišnicah in domovih za starejše, razen izjem, o katerih odločajo ustanove same. Zdravstvenim delavcem je tudi odsvetovano, da se udeležijo kongresov in drugih izobraževanj. Ministrstvo za zunanje zadeve odsvetuje vsa potovanja v tujino, ki niso nujna.

Varuh opozarja pred stigmatizacijo

Varuh človekovih pravic Peter Svetina ob izbruhu novega koronavirusa opozarja pred možno stigmatizacijo, poroča Slovenska tiskovna agencija. Situacije, kot je izbruh koronavirusa, vzbujajo med ljudmi nelagodje in strah, kar lahko privede do neljubih dogodkov, se zaveda varuh in zato opozarja, da se ne sme zgoditi, da bodo posamezniki zaradi predsodkov, strahu ali napačnih predstav žrtve stigmatizacije in izločitve. Varuh človekovih pravic budno spremlja, kaj institucije počnejo. "In če bomo zaznali stigmatizacijo ali kakršne koli druge kršitve človekovih pravic, bomo pristojne pozvali k pojasnilom in ustreznemu ukrepanju," je danes sporočil varuh. Meni tudi, da bi morali pristojni poleg smernic, kako zagotoviti javno zdravje, pripraviti tudi smernice oziroma strategije, da do stigmatizacije (domnevnih) bolnikov ne bi prihajalo, še poroča STA.